Sakegemeenskap, politieke partye en burgerlike organisasies hou dringende spitsberaad oor onteiening sonder vergoeding - Sakeliga
Inisiatiewe > Funksies > Sakegemeenskap, politieke partye en burgerlike organisasies hou dringende spitsberaad oor onteiening sonder vergoeding
deur Piet Le Roux | Des 4, 2018
Sakeliga hou op 5 Desember 2018 ‘n dringende spitsberaad vir organisasies gekant teen onteiening sonder vergoeding. Die spitsberaad vind plaas die dag nadat die Parlement die aanbeveling van die Grondwetlikehersieningskomitee debatteer.
Verskeie van die vernaamste organisasies gekant teen onteiening sonder vergoeding – insluitende nie-regeringsorganisasies en politieke partye – gaan die geleentheid bywoon. Die volgende veertien organisasies het sover bywoning op 5 Desember bevestig: ACDP; AfriForum; Afrikanerbond; AgriSA; COPE; DA; Dear South Africa; FW de Klerk Stigting; Johannesburgse Prokureursvereniging; Sakeliga; Solidariteit; TLU SA; VF+; Vryemarkstigting.
“Die beraad word saamgeroep in die lig van die nuwe fase wat hierdie onteieningsdebat nou betree. Daarom hou ons dit op die dag nadat die Parlement die saak debbatteer,” sê Piet le Roux, uitvoerende hoof van Sakeliga.
Le Roux vervolg: “Die doel van die spitsberaad is dat die vernaamste organisasies gekant teen onteiening sonder vergoeding die jongste verwikkelinge bespreek en hul standpunte stel. Hierdie tweede spitsberaad dien as opvolg van die eerste sodanige spitsberaad van Sakeliga in Maart vanjaar, kort nadat die aanvanklike mosie in die parlement aanvaar is.”
Tydens die oop sessie van die spitsberaad sal elkeen van die deelnemende organisasies kort spreekbeurte gebruik om hul standpunt te stel. Tydens die geslote sessie vind bespreking onderhewig aan die Chatham House-reël plaas. Die spitsberaad word met ‘n mediakonferensie en middagete afgesluit.
Datum: Donderdag, 5 Desember 2018
Tyd: 09:30 – 13:30 (Program volg)
Plek: Gerhardstraat 109; Centurion
10:00: Verwelkoming en inleiding
10:10: Standpuntstellings van deelnemende organisasies (drie minute elk)
11:20: Oorwegings van tydsberekening en aanvulling by regsaksie – Adv. Mark Oppenheimer
11:35: Die meriete van ‘n openbare verklaring ter ondersteuning van eiendomsreg en teen onteiening sonder vergoeding – Piet le Roux, Sakeliga
Geslote sessie (Chatham House-reël)
13:10: Mediakonferensie // Middagete
Lede van die media word uitgenooi om die oop sessie en die mediakonferensie by te woon. Bevestig bywoning by media@sakeliga.co.za.